Seun beseer toe hy van bakkie valArgieffoto: ER24 ŉ 12-jarige seun het Woensdagmiddag ernstige beserings opgedoen toe hy glo van die agterkant van ŉ bakkie afgeval het. Ineke van Huyssteen, woordvoerder van ER24, het gesê die ongeluk het in die weste van Westonaria in Gauteng plaasgevind. “Die omstandighede wat tot die ongeluk gelei het, is nie aan ons bekend nie. Toe paramedici by die toneel opgedaag het, het hulle die seun in die pad met verskeie beserings aangetref,” het Van Huyssteen gesê. Die seun is op die toneel gestabiliseer en na ŉ nabygeleë hospitaal geneem vir mediese behandeling.